**ΝΟΜΙΣΜΑΤΙΚΗ ΠΟΛΙΤΙΚΗ**

Με τον όρο Νομισματική πολιτική εννοούμε το σύνολο των μέτρων που λαμβάνει το κράτος και επηρεάζει τη ποσότητα του Χρήματος που κυκλοφορεί στην αγορά.

Κύριος φορέας άσκησης της Νομισματικής πολιτικής σε κάθε χώρα είναι η Κεντρική Τράπεζα (Εκδοτική Τράπεζα). Τα κυριότερα μέτρα της Νομισματικής Πολιτικής είναι τα εξής:

* **Η πολιτική του προεξοφλητικού επιτοκίου.**

Είναι ένα επιτόκιο που ορίζεται από την Κεντρική Τράπεζα, με το οποίο οι εμπορικές τράπεζες μπορούν να δανειστούν χρήματα από αυτήν. Οι εμπορικές τράπεζες δανείζονται από την Κεντρική Τράπεζα αναπροεξοφλώντας γραμμάτια και συναλλαγματικές, που έχουν προηγουμένως προεξοφλήσει οι πελάτες τους.

* **Η πολιτική του ποσοστού ρευστών διαθεσίμων.**

Καλείται το ελάχιστο ποσοστό ρευστότητας ή ποσοστό υποχρεωτικών διαθεσίμων που οι εμπορικές τράπεζες είναι υποχρεωμένες να κρατούν σε ρευστά και καταθέσεις.

* **Η πολιτική της Ανοικτής Αγοράς.**

Ασκείται από την Κεντρική Τράπεζα, με την αγορά ή την πώληση κρατικών ομολογιών ή άλλων χρεογράφων στην ανοικτή αγορά (χρηματιστήριο), με σκοπό την αύξηση ή τη μείωση της προσφοράς χρήματος.

Όπως αναφέρθηκε και προηγουμένως υπεύθυνη για την χάραξη της νομισματικής πολιτικής είναι η Κεντρική Τράπεζα και φυσικά η Κυβέρνηση κάθε χώρας. Η Τράπεζα της Ελλάδος, ασκεί τη νομισματική πολιτική, προτείνει μέτρα για την αντιμετώπιση των Μακροοικονομικών μεγεθών και προτείνει λύσεις για την εύρυθμη λειτουργία της ελληνικής οικονομίας.

Το παγκόσμιο όργανο επόπτευσης της Νομισματικής πολιτικής κάθε χώρας είναι το Διεθνές Νομισματικό Ταμείο. Βασικό του μέλημα είναι η γνωμοδότηση του σε θέματα Νομισματικής Πολιτικής, η επέμβασή του σε μεγάλες οικονομικές κρίσεις.

Σε τακτά χρονικά διαστήματα το Δ.Ν.Τ εκπονεί εκθέσεις για την πορεία της οικονομίας κάθε χώρας.